Podencoene finnes opprinnelig i kyststrøkene rundt det nordlige og vestlige Middelhavet, fra Kreta, Malta og Italia med Sicilia, Sardinia og Pelagieøyene i øst til Frankrike med Korsika, Portugal og Spania med Balearene og Kanariøyene i vest. Det er usikkert om det finnes podencoer i Nord-Afrika, men det finnes en på Lampedusa og den kalles både lampedusahund og tunisisk podenco. Flere av podencoene finnes i tre størrelsesvarianter (liten, mellomstor og stor) og to pelsvarianter (glatthåret og strihåret), men ikke alle.